Mposa o tshegetsa ngwao ka mekgabisa
Mme Tekoetsile Mposa wa dingwaga tse 56 wa Mogonye ke mongwe wa bomme ba ba santseng ba tshegeditse ngwao ka go loga mekgabisa ya Setswana. E rile a bua mo potsolotsong le BOPA, Mme Mposa a tlhalosa fa a tswa kgakala a dira mekgabisa ya setso jaaka ditlatlana, mebanki le dinkgwana, tiro e a saleng a e ithuta mo batsading a sale mmotlana. A re ka a ne a ratile tiro ya diatla ga go a mo tsaya lobaka gore a ithute go dira mekgabisa. Mme Mposa a re ka nako ya teng e ne e le monana a na le dikeletso tse di farologaneng, mme a di phuaganya go tswelela a dira mekgabisa eo. E rile dingwaga di ntse di tsamaya, a tsosolotsa kitso ya gagwe gape. O tlhalosa gore o ne a ithutuntsha ka go lebelela mo setshwantshong sa motshikhinyego gore ba bangwe ba dira jang ga mmogo le go lebelela mo dipampiring. A re seo se ne sa mo solegela molemo ka a ne a ithuta botsipa jo bosha ga mmogo le go ithuta go dira mekgabisa e a neng a sa e itse pele. Ka jalo a tia moko le go gola mo leratong la tiro ya gagwe. A re mekgabisa eo, o e dira ka setlhare sa mokgotshi se se mofuta wa tlhatlha mme o se tsaya kwa nageng. O tlhalositse gore tlhatlha ke yone e tlwaelesegileng thata go dira mekgabisa ya Setswana, ka go tlhoka lesego ga e yo mo kgaolong ya gagwe, ka jalo o feletse a dirisa mokgotshi mme keletso ya gagwe ke gore o ka bo a di dirisa tsotlhe ka nako e le nngwe. Mme Mposa o tlhalosa gore o dirisa dipente tse di farologaneng go kgabisa, ka gore ka tlholego mokgotshi o mosweu, ka jalo go botlhokwa gore o fiwe mmala o mosha go kgatlhisa leitlho. A re o ne a tsena dikgaisanyo tsa mekgabisa ya Setswana ngogola kwa a neng a gapa maemo a ntlha kwa Kanye mo dikgaisanyong tsa kgaolo. A re o ne logile tlatlana e tona e na le sekhurumelo, mme o ne a ikgapela P3 000. Ka jalo o ne a tia moko le go feta, a tlhalosa gore mokgabisa oo, o ne wa rekwa ke komiti ya ditlhabolo ya motse wa Mogonye go e abela Tautona Mogweetsi Masisi ka nako e a neng a ile go laela morafe. A re o ne a nna motlotlo go tswelelela a dira tiro ya gagwe ka manontlhotlho, ka jalo le monongwaga o tsene dikgaisanyo tsa mekgabisa ya Setswana gape. A re maduo a dikgaisanyo a tlaa tswa mo dibekeng tse di latelang mme o solofetse go fenya. Mme Mposa a re ntswa a tsweletse sentle mo tirong ya gagwe, o lebaganwe ke kgwetlho e tshwana le tlhaelo ya bojang ka go le leuba. A re gape mokgotshi o tsewa kgakala kwa nageng, ka jalo o tlamega go hira ba ba yang go o kgetla. A re o eletsa go aga ntlo ya Setswana kwa a direlang teng ga mmogo le go baya mekgabisa eo teng go ngoka bareki ga mmogo le go rotloetsa ngwao ya gore dilwana kana mekgabisa ya setso e tshwanetse ya nna mo ntlong ya ditso. 